“Kuishi na Qur’ani” ndilo Takwa Kuu la Kiongozi Shahidi kwa Umma wa Kiislamu

IQNA – Mkuu wa Shirika la Maendeleo ya Kiislamu ametaja “kuishi na Qur’ani Tukufu” kama takwa kuu la Kiongozi Shahidi wa Mapinduzi ya Kiislamu, Ayatullah Seyyid Ali Khamenei, kwa Umma wa Kiislamu.

Habari ID: 3482459

tarehe: 08 July 2026 - 20:44

Katika mahojiano na IQNA, Hujjatul-Islam Muhammad Qomi amesisitiza kuwa dhima kuu ya Kiongozi Shahidi ilikuwa ni kuishi na Qur’ani.

Alibainisha kuwa katika mfumo wa kiakili wa Kiongozi huyo, usomaji, kuhifadhi (hifdhi), na kutafakari (tadabbur) Qur’ani, havikuwa ndivyo malengo ya mwisho, bali vipengele hivi vyote vilichukuliwa kama njia ya kufikia maisha ya Kiorani.

Hujjatul-Islam Qomi alionyesha nyanja mbalimbali za haiba ya Kiorani ya Kiongozi Shahidi na kusema, “Ikiwa tunataka kuichunguza haiba yake ya Kiorani, ni lazima tuiangalie katika tabaka kadhaa. Tabaka la kwanza ni ule uwanja unaojulikana kama jumuiya ya Kiorani; yaani nyanja ya wasomaji, mahafidh (wahifadhi), walimu na wanaharakati wa Qur’ani. Katika uwanja huu, Kiongozi Shahidi hakuwa tu msaidizi au mtazamaji, bali kwa kukiri kwa wanaharakati na wataalamu wengi wa Qur’ani, yeye mwenyewe alikuwa bingwa na mwenye kufahamu vyema siri za kiufundi na kitaalamu za fani hii.”

Aliongeza kuwa sababu muhimu zaidi ya kumuita “Kiongozi Mwenye Kufuata Qur’ani” ni kwamba mfumo wake wa kiakili, uchambuzi wa masuala, na maamuzi yake yote yalijengwa kimsingi juu ya Qur’ani Tukufu.

Mwanazuoni huyo aliongeza kuwa umahiri wa Kiongozi huyo katika masuala maalum ya usomaji na uhifadhi wa Qur’ani uliifanya mazungumzo yake na wasomaji na mahafidh yasiwe ya kutia moyo pekee, bali yajae hoja sahihi za kiufundi na kitaalamu, jambo ambalo limesisitizwa mara nyingi na wanazuoni mashuhuri wa Qur’ani.

Mkuu wa Shirika la Maendeleo ya Kiislamu aliongeza: “Haiba ya Kiorani ya Kiongozi Shahidi haikukomea katika ngazi hiyo. Alikuwa pia gwiji katika nyanja pana ya mada zinazohusiana na Qur’ani, ikiwemo tafsiri, tadabbur (tafakuri), elimu ya Qur’ani, sanaa zinazohusiana na Qur’ani, na maeneo mengine yanayohusiana na utamaduni wa Qur’ani. Ni nadra kupata utu wenye ukamilifu kama huu katika nyanja mbalimbali za Qur’ani.”

Akisisitiza kuwa tabaka la ndani kabisa la haiba ya Kiorani ya Kiongozi Shahidi lilidhihirika katika uwanja wa uongozi, alisema: “Kwa maoni yangu, na kwa kuzingatia yale aliyoyasema yeye mwenyewe mara nyingi, sababu muhimu zaidi ya kumuita ‘Kiongozi wa Kiorani’ ni kwamba mfumo wake wa kiakili, uchambuzi wa masuala, na utendaji wake wa maamuzi uliundwa kimsingi kwa msingi wa Qur’ani.”

Hujjatul-Islam Qomi aliendelea kusema kuwa tabia hii hiyo ilifanya uongozi wake nao uwe wa Kiorani. “Alitumia mara kwa mara msemo wa ‘Akili ya Kiorani’; akimaanisha meneja au kiongozi mwenye kufikiri kwa misingi ya Qur’ani.”

Pia alirejea takwa muhimu zaidi la Kiorani la Kiongozi Shahidi: “Kama ningefupisha wasiwasi wake wote katika sentensi moja, ningesema kuwa shauku yake kuu ilikuwa ni kuishi na Qur’ani. Msisitizo wake wote juu ya usomaji, uhifadhi, tadabbur, elimu, na kusambaza shughuli za Kiorani vilikuwa, kwa hakika, ni utangulizi wa kufikia lengo la watu kuingiza Qur’ani katika maisha yao ya kila siku.”

Mkuu wa Shirika la Maendeleo ya Kiislamu aliendelea: “Alisisitiza kuhifadhi Qur’ani, kwa sababu hifdhi inatoa msingi wa ukaribu na Qur’ani. Alisisitiza usomaji sahihi, kwa sababu usomaji sahihi unajenga uhusiano wa kina na maneno ya wahyi. Alisisitiza ukaribu na Qur’ani, kwa sababu ukaribu humwongoza mtu kwenye ufahamu na tadabbur, na tadabbur ni utangulizi wa kutenda kwa mujibu wa Qur’ani na kuunda maisha ya Kiorani. Kwa hiyo, katika mfumo wa kiakili wa Kiongozi Shahidi, hakuna hata moja ya vipengele hivi lililokuwa lengo la mwisho, bali vyote vilichukuliwa kama njia ya kufikia maisha ya Kiorani.”

Akirejea moja ya nasaha za kudumu kutoka kwa Kiongozi Shahidi, Hujjatul-Islam Qomi alisema, “Kinachobaki akilini mwangu zaidi ni msisitizo wake juu ya kuunda ‘Akili ya Kiorani’; kwamba mtu, kupitia tadabbur ya Qur’ani, anafikia hatua ambapo uchambuzi wake wote, hukumu zake, maamuzi yake, tabia zake, na hata mbinu zake za kufanya maamuzi hupata ladha ya Kiorani.”

Alisisitiza kuwa kutambua jamii ambayo Qur’ani inaingia katika muktadha wa maisha ya watu ndiyo njia muhimu zaidi ya kumuenzi Kiongozi Shahidi, na wanaharakati wote wa Qur’ani lazima wahisi kuwajibika katika mwelekeo huu.

“Ikiwa mtazamo kama huo utaundwa katika jamii, Qur’ani itabadilika kutoka kuwa kitabu kitakatifu kinachosomwa wakati wa hafla tu na kuwa mwongozo wa kudumu kwa maisha ya mtu binafsi na ya kijamii, na hili ndilo ambalo Kiongozi Shahidi alikuwa akilitafuta.”

Katika sehemu nyingine ya mahojiano haya, Hujjatul-Islam Qomi alitaja wajibu wa jumuiya ya Kiorani ya nchi baada ya kufa shahidi Ayatullah Khamenei na kusema, “Leo, wajibu wa jumuiya ya Kiorani si tu kuandaa makongamano na mashindano, bali ni lazima wafuate ramani ile ile ya njia ambayo Kiongozi Shahidi amechora na kutimiza matakwa yake ya kimkakati katika nyanja ya utamaduni wa Qur’ani.”

3498139